CELEX: 52018PC0005
Language: el
Date: 2018-01-10
Title: Πρόταση EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ που επιτρέπει στη Δημοκρατία της Μάλτας να εφαρμόσει ειδικό μέτρο παρέκκλισης από το άρθρο 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 10.1.2018
            COM(2018) 5 final
            2017/0361(NLE)
            Πρόταση
            EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ
            που επιτρέπει στη Δημοκρατία της Μάλτας να εφαρμόσει ειδικό μέτρο παρέκκλισης από το άρθρο 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               Σύμφωνα με το άρθρο 395 παράγραφος 1 της οδηγίας 2006/112/ΕΚ
                  1
               , της 28ης Νοεμβρίου 2006, σχετικά με το κοινό σύστημα φόρου προστιθεμένης αξίας (εφεξής η «οδηγία ΦΠΑ»), το Συμβούλιο, αποφασίζοντας ομόφωνα έπειτα από πρόταση της Επιτροπής, μπορεί να επιτρέπει σε κάθε κράτος μέλος να θεσπίζει ειδικά μέτρα παρέκκλισης από τις διατάξεις της οδηγίας, για λόγους απλούστευσης των διαδικασιών επιβολής του φόρου ή πρόληψης ορισμένων τύπων φοροδιαφυγής ή φοροαποφυγής.
            
            
               Με επιστολή που πρωτοκολλήθηκε στην Επιτροπή στις 22 Σεπτεμβρίου 2017, η Μάλτα ζήτησε την άδεια να εφαρμόσει, από την 1η Ιανουαρίου 2018, μέτρο παρέκκλισης από το άρθρο 287 της οδηγίας για τον ΦΠΑ, με το οποίο επιτρέπεται στη Μάλτα να απαλλάσσει από τον ΦΠΑ τους υποκείμενους σε φόρο των οποίων η οικονομική δραστηριότητα συνίσταται κυρίως στην παροχή υπηρεσιών με υψηλή προστιθέμενη αξία (χαμηλές εισροές) και των οποίων ο ετήσιος κύκλος εργασιών δεν υπερβαίνει τις 20 000 EUR.
            
            
               Σύμφωνα με το άρθρο 395 παράγραφος 2 της οδηγίας ΦΠΑ, η Επιτροπή ενημέρωσε τα άλλα κράτη μέλη, με επιστολή της 3ης Νοεμβρίου 2017, σχετικά με το αίτημα που υπέβαλε η Μάλτα. Η Επιτροπή κοινοποίησε στη Μάλτα, με επιστολή της 7ης Νοεμβρίου 2017, ότι διέθετε όλες τις απαραίτητες πληροφορίες για την εξέταση του αιτήματος.
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               •Αιτιολόγηση και στόχοι της πρότασης
            
            
               Το κεφάλαιο 1 του τίτλου XII της οδηγίας ΦΠΑ παρέχει στα κράτη μέλη τη δυνατότητα να θεσπίζουν ειδικά καθεστώτα για τις μικρές επιχειρήσεις, συμπεριλαμβανομένης της δυνατότητας να απαλλάσσουν τους υποκείμενους στον φόρο με ετήσιο κύκλο εργασιών κατώτερο από ένα συγκεκριμένο όριο. Η εν λόγω απαλλαγή σημαίνει ότι ο υποκείμενος στον φόρο δεν οφείλει να χρεώνει ΦΠΑ για τις παραδόσεις ή παροχές που πραγματοποιεί και, συνεπώς, δεν έχει δικαίωμα έκπτωσης του ΦΠΑ επί των εισροών του.
            
            
               Δυνάμει του άρθρου 287 της οδηγίας ΦΠΑ, τα κράτη μέλη που προσχώρησαν μετά την 1η Ιανουαρίου 1978 μπορούν να απαλλάσσουν τους υποκείμενους στον φόρο, των οποίων ο ετήσιος κύκλος εργασιών είναι το πολύ ίσος με την αντίστοιχη αξία στο εθνικό νόμισμα των ποσών, με βάση τον συντελεστή μετατροπής που ίσχυε την ημέρα της προσχώρησής τους, τα οποία καθορίζονται στην εν λόγω διάταξη. Η Μάλτα προσχώρησε στην ευρωζώνη την 1η Ιανουαρίου 2008. 
            
            
               Δυνάμει του άρθρου 287 σημείο 13 της οδηγίας 2006/112/ΕΚ, η Μάλτα μπορεί να απαλλάσσει από τον ΦΠΑ τρεις κατηγορίες υποκείμενων στον φόρο: υποκείμενους στον φόρο των οποίων ο ετήσιος κύκλος εργασιών δεν υπερβαίνει τις 37 000 EUR όταν η οικονομική δραστηριότητα συνίσταται κυρίως στην προμήθεια αγαθών, τις 24 300 EUR όταν η οικονομική δραστηριότητα συνίσταται κυρίως στην παροχή υπηρεσιών με χαμηλή προστιθέμενη αξία (υψηλές εισροές), και τις 14 600 EUR σε άλλες περιπτώσεις, κυρίως παροχές υπηρεσιών με υψηλή προστιθέμενη αξία (χαμηλές εισροές).
            
            
               Μετά την προσχώρησή της, η Μάλτα έχει κάνει χρήση αυτής της διάταξης για να συνδράμει μικρές επιχειρήσεις και να ενθαρρύνει νέες επιχειρήσεις να ξεκινήσουν τις δραστηριότητές τους. Αυτό το μέτρο απλούστευσης έχει αποδειχθεί χρήσιμο, διότι καταργεί πολλές υποχρεώσεις που απορρέουν από τον ΦΠΑ για επιχειρήσεις που λειτουργούν κάτω από ορισμένο ετήσιο κύκλο εργασιών, μειώνοντας έτσι το κόστος λειτουργίας των εν λόγω επιχειρήσεων. Ταυτόχρονα, η επίπτωση στα έσοδα ήταν αμελητέα. Η κυβέρνηση της Μάλτας είναι αποφασισμένη να συνεχίσει να εφαρμόζει μέτρα για την απλούστευση των υποχρεώσεων των μικρών επιχειρήσεων, σύμφωνα με τους στόχους της Ευρωπαϊκής Ένωσης για τις μικρές επιχειρήσεις, όπως καθορίζονται στην ανακοίνωση της Επιτροπής «Προτεραιότητα στις μικρές επιχειρήσεις — Μια “Small Business Act” για την Ευρώπη»
                  2
               .
            
            
               Για τον σκοπό αυτό, η Μάλτα επιθυμεί να αυξήσει το όριο που εφαρμόζεται επί του παρόντος για την κατηγορία με τον χαμηλότερο κύκλο εργασιών, ήτοι 14 600 EUR, σε 20 000 EUR.
            
            
               Σύμφωνα με τις αρχές της Μάλτας, αυτή η αύξηση του ορίου αναμένεται να αυξήσει ενδεχομένως τον αριθμό των μικρών επιχειρήσεων που έχουν υπαχθεί στο καθεστώς απλούστευσης για τις ΜΜΕ στη χαμηλότερη κατηγορία, από 15 615 σε 16 504, αύξηση της τάξης του 5,3 %. Ταυτόχρονα, θα δώσει στις φορολογικές αρχές της Μάλτας τη δυνατότητα να διαθέσουν περισσότερο προσωπικό για την καταπολέμηση της απάτης στον τομέα του ΦΠΑ.
            
            
               Με την αύξηση του κατώτατου ορίου, από 14 600 EUR σε 20 000 EUR, πέραν του οποίου υποκείμενος σε φόρο πρέπει να διαθέτει αριθμό φορολογικού μητρώου ΦΠΑ, αναμένεται ότι ο διοικητικός φόρτος για τις επιχειρήσεις που είναι επιλέξιμες για το καθεστώς, και ειδικότερα για τις πολύ μικρές επιχειρήσεις, θα μειωθεί ως αποτέλεσμα του μέτρου, λόγω της απαλλαγής τους από πολλές υποχρεώσεις ΦΠΑ τις οποίες υπέχουν βάσει των κανονικών ρυθμίσεων για τον ΦΠΑ, όπως η τήρηση μητρώων ΦΠΑ ή η υποβολή δηλώσεων ΦΠΑ. 
            
            
               Οι αρχές της Μάλτας εκτίμησαν ότι η αύξηση του εν λόγω ορίου θα οδηγούσε σε ενδεχόμενη μείωση των εσόδων ΦΠΑ της τάξης περίπου του 0,24 % των συνολικών εσόδων ΦΠΑ και, ως εκ τούτου, δεν έχει σημαντική επίπτωση στα κρατικά έσοδα. Η εν λόγω αμελητέα μείωση των εσόδων αναμένεται ότι θα αντισταθμιστεί μέσω αυξημένης γενικής επιβολής του νόμου και λογιστικών ελέγχων.
            
            
               Οι υποκείμενοι στον φόρο των οποίων ο κύκλος εργασιών δεν υπερβαίνει το όριο θα εξακολουθούν να έχουν τη δυνατότητα να είναι εγγεγραμμένοι για σκοπούς ΦΠΑ.
            
            
               •Συνοχή με τις ισχύουσες διατάξεις στον τομέα πολιτικής
            
            
               Ανάλογες παρεκκλίσεις έχουν εγκριθεί και για άλλα κράτη μέλη. Στο Βέλγιο
                  3
                εγκρίθηκε όριο 25 000 EUR, στο Λουξεμβούργο
                  4
                εγκρίθηκε όριο 30 000 EUR, στην Πολωνία
                  5
                και στην Εσθονία
                  6
                40 000 EUR, στη Λιθουανία
                  7
                45 000 EUR, στη Λετονία
                  8
                και στη Σλοβενία
                  9
                50 000 EUR, στην Ιταλία
                  10
                65 000 EUR και στη Ρουμανία
                  11
                88 500 EUR.
            
            
               Οι παρεκκλίσεις από την οδηγία ΦΠΑ θα πρέπει πάντοτε να ισχύουν για περιορισμένο διάστημα, ώστε να μπορούν να αξιολογηθούν τα αποτελέσματά τους. Επιπλέον, οι διατάξεις των άρθρων 281 έως 294 της οδηγίας ΦΠΑ σχετικά με το ειδικό καθεστώς για τις μικρές επιχειρήσεις τελούν σήμερα υπό επανεξέταση. Όπως ανακοινώθηκε στο σχέδιο δράσης για τον ΦΠΑ
                  12
               , καθώς και στο πρόγραμμα εργασίας της Επιτροπής για το 2017
                  13
               , η πρόταση της Επιτροπής υπό μορφή ολοκληρωμένης δέσμης μέτρων απλούστευσης αναμένεται να υποβληθεί έως το τέλος του 2017.
            
            
               Προτείνεται, συνεπώς, να επιτραπεί η αύξηση του ορίου για μικρές επιχειρήσεις, των οποίων η οικονομική δραστηριότητα συνίσταται κυρίως στην παροχή υπηρεσιών με υψηλή προστιθέμενη αξία, στις 20 000 EUR από την 1η Ιανουαρίου 2018 έως την 31η Δεκεμβρίου 2020 το νωρίτερο ή την έναρξη ισχύος οδηγίας για την τροποποίηση των διατάξεων της οδηγίας ΦΠΑ σχετικά με το ειδικό καθεστώς για τις μικρές επιχειρήσεις. 
            
         
         
            
               •Συνεκτικότητα με άλλες πολιτικές της Ένωσης
            
            
               
                  Το μέτρο συνάδει με τους στόχους της Ένωσης για τις μικρές επιχειρήσεις, όπως καθορίζονται στην ανακοίνωση της Επιτροπής «Προτεραιότητα στις μικρές επιχειρήσεις – Μια «Small Business Act» για την Ευρώπη»
                     14
                  , η οποία καλεί τα κράτη μέλη να λαμβάνουν υπόψη τα ειδικά χαρακτηριστικά των ΜΜΕ κατά την εκπόνηση νομοθεσίας και, ως εκ τούτου, να απλουστεύσουν το υφιστάμενο ρυθμιστικό περιβάλλον.
               
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
               •Νομική βάση
            
            
               
                  Άρθρο 395 της οδηγίας ΦΠΑ.
               
            
            
               •Επικουρικότητα (για μη αποκλειστική αρμοδιότητα) 
            
            
               
                  Λαμβανομένης υπόψη της διάταξης της οδηγίας ΦΠΑ στην οποία βασίζεται η πρόταση, δεν εφαρμόζεται η αρχή της επικουρικότητας.
               
            
            
               •Αναλογικότητα
            
            
               
                  Η απόφαση αφορά άδεια που χορηγείται σε κράτος μέλος κατόπιν αίτησής του και ουδόλως συνιστά υποχρέωση.
               
            
            
               Δεδομένου του περιορισμένου πεδίου εφαρμογής της παρέκκλισης, το ειδικό μέτρο είναι ανάλογο προς τον επιδιωκόμενο σκοπό, δηλαδή απλούστευση προς όφελος πρόσθετου αριθμού μικρών επιχειρήσεων υποκείμενων στον φόρο, αλλά και της φορολογικής διοίκησης.
            
            
               •Επιλογή του νομικού μέσου
            
            
               Προτεινόμενο μέσο: εκτελεστική απόφαση του Συμβουλίου.
            
            
               Άλλες πράξεις δεν θα ήταν κατάλληλες, διότι βάσει του άρθρου 395 της οδηγίας για τον ΦΠΑ, η παρέκκλιση από τους κοινούς κανόνες για τον ΦΠΑ είναι δυνατή μόνο με έγκριση του Συμβουλίου, το οποίο αποφασίζει ομόφωνα κατόπιν πρότασης της Επιτροπής. Συνεπώς, η εκτελεστική απόφαση του Συμβουλίου είναι το καταλληλότερο νομικό μέσο, δεδομένου ότι μπορεί να απευθύνεται σε μεμονωμένο κράτος μέλος.
            
            
               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ
            
            
               •Διαβουλεύσεις με τα ενδιαφερόμενα μέρη
            
            
               Η παρούσα πρόταση βασίζεται σε αίτημα της Μάλτας και αφορά μόνο το εν λόγω κράτος μέλος.
            
            
               •Συγκέντρωση και χρήση εμπειρογνωσίας
            
            
               Δεν υπήρξε ανάγκη εξωτερικής εμπειρογνωσίας.
            
            
               •Εκτίμηση επιπτώσεων
            
            
               Στόχος της πρότασης απόφασης του Συμβουλίου είναι η εισαγωγή μέτρου απλούστευσης, το οποίο καταργεί πολλές υποχρεώσεις όσον αφορά τον ΦΠΑ για τις επιχειρήσεις των οποίων η οικονομική δραστηριότητα συνίσταται κυρίως σε παροχές υπηρεσιών με υψηλή προστιθέμενη αξία και χαμηλές εισροές και των οποίων ο ετήσιος κύκλος εργασιών δεν υπερβαίνει τις 20 000 EUR. Ως εκ τούτου, θα έχει δυνητικά θετικές επιπτώσεις στη μείωση του διοικητικού φόρτου ορισμένων υποκείμενων στον φόρο και, συνεπώς, της φορολογικής διοίκησης.
            
         
         
            
               Λόγω του περιορισμένου πεδίου εφαρμογής της παρέκκλισης και της περιορισμένης χρονικά εφαρμογής της, οι επιπτώσεις θα είναι, σε κάθε περίπτωση, περιορισμένες.
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               Η πρόταση δεν έχει επιπτώσεις στον προϋπολογισμό της ΕΕ, διότι η Μάλτα θα προβεί σε υπολογισμό της αντισταθμιστικής αποζημίωσης σύμφωνα με το άρθρο 6 του κανονισμού (ΕΟΚ, Ευρατόμ) αριθ. 1553/89 του Συμβουλίου
                  15
               .
            
            
               5.ΛΟΙΠΑ ΣΤΟΙΧΕΙΑ
            
            
               Η πρόταση περιλαμβάνει ρήτρα λήξης ισχύος.
            
            
               2017/0361 (NLE)
            
            
               Πρόταση
            
            
               EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               που επιτρέπει στη Δημοκρατία της Μάλτας να εφαρμόσει ειδικό μέτρο παρέκκλισης από το άρθρο 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη την οδηγία 2006/112/ΕΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας
                  16
               , και ιδίως το άρθρο 395 παράγραφος 1,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Δυνάμει του άρθρου 287 σημείο 13 της οδηγίας 2006/112/ΕΚ, η Μάλτα μπορεί να απαλλάσσει από τον φόρο προστιθέμενης αξίας (ΦΠΑ) τρεις κατηγορίες υποκείμενων στον φόρο: εκείνους των οποίων ο ετήσιος κύκλος εργασιών δεν υπερβαίνει τις 37 000 EUR όταν η οικονομική δραστηριότητα συνίσταται κυρίως στην προμήθεια αγαθών, τις 24 300 EUR όταν η οικονομική δραστηριότητα συνίσταται κυρίως στην παροχή υπηρεσιών με χαμηλή προστιθέμενη αξία (υψηλές εισροές), και τις 14 600 EUR σε άλλες περιπτώσεις, κυρίως παροχές υπηρεσιών με υψηλή προστιθέμενη αξία (χαμηλές εισροές). 
            
            
               (2)Με επιστολή που πρωτοκολλήθηκε στην Επιτροπή στις 22 Σεπτεμβρίου 2017, η Μάλτα ζήτησε την άδεια να αυξήσει το επίπεδο του χαμηλότερου ορίου από 14 600 EUR σε 20 000 EUR για παροχές υπηρεσιών με υψηλή προστιθέμενη αξία (χαμηλές εισροές) από την 1η Ιανουαρίου 2018. Με το μέτρο αυτό, οι ως άνω υποκείμενοι στον φόρο θα απαλλάσσονται από ορισμένες ή από όλες τις υποχρεώσεις τους τις συναφείς με τον ΦΠΑ, οι οποίες αναφέρονται στα κεφάλαια 2 έως 6 του τίτλου XI της οδηγίας 2006/112/ΕΚ.
            
            
               (3)Σύμφωνα με το άρθρο 395 παράγραφος 2 της οδηγίας 2006/112/ΕΚ, η Επιτροπή, με επιστολή της 3ης Νοεμβρίου 2017, ενημέρωσε τα άλλα κράτη μέλη σχετικά με την αίτηση που υπέβαλε η Μάλτα. Η Επιτροπή κοινοποίησε στη Μάλτα, με επιστολή της 7ης Νοεμβρίου 2017, ότι διέθετε όλες τις απαραίτητες πληροφορίες για την εξέταση του αιτήματος.
            
            
               (4)Η ζητούμενη παρέκκλιση συνάδει με τους στόχους της ανακοίνωσης της Επιτροπής «Προτεραιότητα στις μικρές επιχειρήσεις - Μια “Small Business Act” για την Ευρώπη», της 25ης Ιουνίου 2008
                  17
               .
            
            
               (5)Δεδομένου ότι το εν λόγω μέτρο παρέκκλισης αναμένεται να έχει ως αποτέλεσμα τη μείωση των υποχρεώσεων που απορρέουν από τον ΦΠΑ και, ως εκ τούτου, τη μείωση του διοικητικού φόρτου κόστους για τις μικρές επιχειρήσεις, θα πρέπει να επιτραπεί στη Μάλτα να εφαρμόσει το μέτρο για περιορισμένο χρονικό διάστημα, έως τις 31 Δεκεμβρίου 2020. Το ειδικό καθεστώς είναι προαιρετικό για τους υποκείμενους στον φόρο.
            
            
               (6)Δεδομένου ότι τα άρθρα 281 έως 294 της οδηγίας 2006/112/ΕΚ που διέπουν το ειδικό καθεστώς για τις μικρές επιχειρήσεις υπόκεινται σε επανεξέταση, είναι πιθανό ότι οδηγία που τροποποιεί τις εν λόγω διατάξεις της οδηγίας 2006/112/ΕΚ θα τεθεί σε ισχύ πριν από την εκπνοή της περιόδου ισχύος της παρέκκλισης, οπότε και θα παύσει να εφαρμόζεται η παρούσα απόφαση. 
            
         
         
            
               (7)Βάσει των πληροφοριών που κοινοποίησε η Μάλτα, συνάγεται ότι η αύξηση του ορίου θα έχει αμελητέα μόνο επίπτωση στο συνολικό ποσό των φορολογικών εσόδων που εισπράττονται στο στάδιο της τελικής κατανάλωσης.
            
            
               (8)Η παρέκκλιση δεν θα έχει καμία επίπτωση στους ιδίους πόρους της Ένωσης που προέρχονται από τον φόρο προστιθέμενης αξίας, διότι η Μάλτα θα προβεί σε υπολογισμό αντισταθμιστικής αποζημίωσης, σύμφωνα με το άρθρο 6 του κανονισμού (ΕΟΚ, Ευρατόμ) αριθ. 1553/89 του Συμβουλίου
                  18
               ,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: 
            
            
               Άρθρο 1
            
            
               Κατά παρέκκλιση από το άρθρο 287 σημείο 13) της οδηγίας 2006/112/ΕΚ, παρέχεται στη Δημοκρατία της Μάλτας η άδεια να απαλλάσσει από τον ΦΠΑ τους υποκείμενους στον φόρο των οποίων η οικονομική δραστηριότητα συνίσταται κυρίως σε παροχές υπηρεσιών με υψηλή προστιθέμενη αξία (χαμηλές εισροές) και των οποίων ο ετήσιος κύκλος εργασιών δεν υπερβαίνει τις 20 000 EUR.
            
            
               Άρθρο 2
            
            
               Η παρούσα απόφαση εφαρμόζεται από την 1η Ιανουαρίου 2018 έως τις 31 Δεκεμβρίου 2020 ή έως την έναρξη ισχύος οδηγίας για την τροποποίηση των άρθρων 281 έως 294 της οδηγίας 2006/112/ΕΚ που διέπουν το ειδικό καθεστώς για τις μικρές επιχειρήσεις, ανάλογα με το ποια από τις δύο ημερομηνίες προηγείται.
            
            
               Άρθρο 3
            
            
               Η παρούσα απόφαση απευθύνεται στη Δημοκρατία της Μάλτας.
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  
                        ΕΕ L 347 της 11.12.2006, σ. 1.
               
               
                  
                     (2)
                  
                        Ανακοίνωση της Επιτροπής στο Ευρωπαϊκό Κοινοβούλιο, στο Συμβούλιο, στην Ευρωπαϊκή Οικονομική και Κοινωνική Επιτροπή και στην Επιτροπή των Περιφερειών - Προτεραιότητα στις Μικρές Επιχειρήσεις - Μια «Small Business Act» για την Ευρώπη, Βρυξέλλες, 25.6.2008, COM(2008)394 της 25ης Ιουνίου 2008.
               
               
                  
                     (3)
                  
                        Εκτελεστική απόφαση (ΕΕ) 2015/2348 του Συμβουλίου, της 10ης Δεκεμβρίου 2015, για την τροποποίηση της εκτελεστικής απόφασης 2013/53/ΕΕ που επιτρέπει στο Βασίλειο του Βελγίου να εισάγει ειδικό μέτρο παρέκκλισης από το άρθρο 285 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 330 της 16.12.2015, σ. 51).
               
               
                  
                     (4)
                  
                        Εκτελεστική απόφαση (ΕΕ) 2017/319 του Συμβουλίου, της 21ης Φεβρουαρίου 2017, για την τροποποίηση της εκτελεστικής απόφασης 2013/677/ΕΕ, που επιτρέπει στο Λουξεμβούργο να εισαγάγει ειδικό μέτρο παρέκκλισης από το άρθρο 285 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 47 της 24.2.2017, σ. 7). 
               
               
                  
                     (5)
                  
                        Εκτελεστική απόφαση (ΕΕ) 2016/2090 του Συμβουλίου, της 21ης Νοεμβρίου 2016, για την τροποποίηση της απόφασης 2009/790/ΕΚ που επιτρέπει στη Δημοκρατία της Πολωνίας να εφαρμόσει μέτρο παρέκκλισης του άρθρου 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 324 της 30.11.2016, σ. 7).
               
               
                  
                     (6)
                  
                        Εκτελεστική απόφαση (ΕΕ) 2017/563 του Συμβουλίου, της 21ης Μαρτίου 2017, που επιτρέπει στη Δημοκρατία της Εσθονίας να εφαρμόσει ειδικό μέτρο παρέκκλισης από το άρθρο 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 80 της 25.3.2017, σ. 33).
               
               
                  
                     (7)
                  
                        Εκτελεστική απόφαση (ΕΕ) 2017/1853 του Συμβουλίου, της 10ης Οκτωβρίου 2017, για την τροποποίηση της εκτελεστικής απόφασης 2011/335/ΕΕ που επιτρέπει στη Δημοκρατία της Λιθουανίας να εφαρμόσει μέτρο παρέκκλισης από το άρθρο 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 265 της 14.10.2017, σ. 15).
               
               
                  
                     (8)
                  
                        Εκτελεστική απόφαση 2014/796/ΕΕ του Συμβουλίου, της 7ης Νοεμβρίου 2014, που επιτρέπει στη Δημοκρατία της Λετονίας να εφαρμόσει μέτρο παρέκκλισης από το άρθρο 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 330 της 15.11.2014, σ. 46).
               
               
                  
                     (9)
                  
                        Εκτελεστική απόφαση (ΕΕ) 2015/2089 του Συμβουλίου, της 10ης Νοεμβρίου 2015, για την τροποποίηση της εκτελεστικής απόφασης 2013/54/ΕΕ με την οποία επιτρέπεται στη Σλοβενία να εφαρμόσει ειδικό μέτρο παρέκκλισης από το άρθρο 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 302 της 19.11.2015, σ. 107).
               
               
                  
                     (10)
                  
                        Εκτελεστική απόφαση (ΕΕ) 2016/1988 του Συμβουλίου, της 8ης Νοεμβρίου 2016, για την τροποποίηση της εκτελεστικής απόφασης 2013/678/ΕΕ που επιτρέπει στην Ιταλική Δημοκρατία να συνεχίσει να εφαρμόζει ειδικό μέτρο παρέκκλισης από το άρθρο 285 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 306 της 15.11.2016, σ. 11).
               
               
                  
                     (11)
                  
                        Εκτελεστική απόφαση (ΕΕ) 2017/1855 του Συμβουλίου, της 10ης Οκτωβρίου 2017, με την οποία επιτρέπεται στη Ρουμανία να εφαρμόσει ειδικό μέτρο παρέκκλισης από το άρθρο 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 265 της 14.10.2017, σ. 19).
               
               
                  
                     (12)
                  
                        Ανακοίνωση της Επιτροπής προς το Ευρωπαϊκό Κοινοβούλιο, το Συμβούλιο και την Ευρωπαϊκή Οικονομική και Κοινωνική Επιτροπή σχετικά με ένα σχέδιο δράσης για τον ΦΠΑ - Προς έναν ενιαίο χώρο ΦΠΑ στην ΕΕ - Η ώρα των αποφάσεων, Βρυξέλλες, 7.4.2016, COM(2016)148 final.
               
               
                  
                     (13)
                  
                        Πρόγραμμα εργασίας της Επιτροπής 2017 - Δημιουργία μιας Ευρώπης που προστατεύει, ενδυναμώνει και υπερασπίζεται τους πολίτες της, Στρασβούργο, 25.10.2016, COM(2016)710 final.
               
               
                  
                     (14)
                  
                        Ανακοίνωση της Επιτροπής στο Ευρωπαϊκό Κοινοβούλιο, στο Συμβούλιο, στην Ευρωπαϊκή Οικονομική και Κοινωνική Επιτροπή και στην Επιτροπή των Περιφερειών - Προτεραιότητα στις Μικρές Επιχειρήσεις - Μια «Small Business Act» για την Ευρώπη, Βρυξέλλες, 25.6.2008, COM(2008)394 της 25ης Ιουνίου 2008.
               
               
                  
                     (15)
                  
                        ΕΕ L 155 της 7.6.1989, σ. 9-13.
               
               
                  
                     (16)
                  
                        ΕΕ L 347 της 11.12.2006, σ. 1.
               
               
                  
                     (17)
                  
                        Ανακοίνωση της Επιτροπής στο Ευρωπαϊκό Κοινοβούλιο, στο Συμβούλιο, στην Ευρωπαϊκή Οικονομική και Κοινωνική Επιτροπή και στην Επιτροπή των Περιφερειών - Προτεραιότητα στις Μικρές Επιχειρήσεις - Μια «Small Business Act» για την Ευρώπη, Βρυξέλλες, 25.6.2008, COM(2008)394 τελικό. 
               
               
                  
                     (18)
                  
                        Κανονισμός (ΕΟΚ, Ευρατόμ) αριθ. 1553/89 του Συμβουλίου, της 29ης Μαΐου 1989, για το ομοιόμορφο οριστικό καθεστώς είσπραξης των ιδίων πόρων που προέρχονται από το φόρο επί της προστιθέμενης αξίας (ΕΕ L 155 της 7.6.1989, σ. 9).